Ufq (trilogiya). Ufq trilogiyasi — Said Ahmad qalamiga mansub 1964–1974-yillar oraligʻida yozilgan Trilogiya. Asar uch qismdan iborat: birinchi qismi: "Qirq Besh Kun", ikkinchi qismi: "Hijron Kunlari", uchinchi va so'nggi qismi esa: "Ufq Bo'sag'asida". Ilk marotaba 1976-yilda G'afur G'ulom nomidagi adabiyot va san'at nashriyoti tomonidan 60000 nusxali qattiq muqovada nashr etilgan. Trilogiya ikkinchi jahon urushi, urush va urushdan keyingi yillardagi oʻzbek millati hayoti va Katta Fargʻona kanali qazilgan davrdagi voqealarini oʻz ichiga qamrab olgan. Roman Oʻzbekiston mustaqilligi yillarida boshqa nashriyotlar tomonidan ham koʻp bora qayta nashr etildi. 2015-yilda "Yangi Asr Avlodi" nashriyoti tomonidan 912 betli qattiq muqovada chop etildi. 2019-yilda yozuvchining qizi Nodira Xusanxoʻjayeva muharrirligi ostida "Sano-Standart" nashriyoti tomonidan 680 betli qattiq muqovada, lotin yozuvida nashr etildi. Roman so'nggi marta 2024-yilda "Turon Zamin" nashriyoti tomonidan 512 betli qattiq muqovada 2000 nusxada Nodira Xusanxo'jayeva muharrirligi ostida chop etildi. Syujeti. Roman-trilogiyada yozuvchi Ikkinchi jahon urushining olovli yillarida oʻzbek dehqonlarining front orqasida koʻrsatgan mehnat qahramonliklari haqida hikoya qiladi, urushdan oldingi va keyingi davr muammolari haqida fikr yuritadi. Romanda davrga xos qiyinchiliklar, mashaqqatlar ichida urush va mehnat frontiga safarbar qilingan yoshlar: Azizxon va Lutfinisa, Nizomjon va Dildor, Tursunboy va Zebixon kabi tutashgan taqdirlar hayotidagi fojialar tasvirlangan. Qiyinchiliklardan keyin qahramonlarning yana sevgiga va sadoqatga roʻbaroʻ boʻlishi, birinchi muhabbat davr va sinovlar qaʼriga singib ketishini koʻrish, jonli tasvirlar orqali tarixiy maʼlumotlar bilan tanishish, ezilgan xalqning hayot mashaqqatlarini tushunish mumkin.